কলকাতায় মাদ্রাসা শিক্ষকদের বিক্ষোভ
পশ্চিমবঙ্গ সরকার এখন একের পর এক বিক্ষোভের মুখে পড়ছে। ডাক্তারদের আন্দোলন শেষ হতে না হতেই আজ মাদ্রাসার শিক্ষকদের বিক্ষোভ আন্দোলন বড় আকার নেয়।
কলকাতার নীলরতন সরকার হাসপাতালে জুনিয়র ডাক্তারদের ধর্মঘট চলাকালেই বিধাননগরের বিকাশভবনে শিক্ষা দফতরের সামনে জড়ো হয়েছিলেন হাজার হাজার মাদ্রাসা শিক্ষক। তাঁদের দাবি, সমকাজে সমবেতন। জমায়েতের ষষ্ঠ দিন ছিল আজ৷ গত বুধবার থেকে বিকাশ ভবন চত্বরে এসে প্রায় কয়েক হাজার শিক্ষকের বাঁধ ভাঙে সোমবার দুপুরে। পুলিশের ব্যারিকেড ভেঙে বিকাশ ভবন ঘেরাও করে ফেলেন মাদ্রাসার শিক্ষক-শিক্ষিকারা। তাঁরা জানান, গ্রামে-গ্রামান্তরের প্রত্যন্ত এলাকায় সেই ১৯৯৭ সাল থেকে শিক্ষা দিয়ে যাচ্ছেন সকলকে। পড়ানো ছাড়াও সরকারি প্রকল্পের সমস্ত কাজ, যেমন মিড-ডে মিল, কন্যাশ্রী, রূপশ্রী, সবুজশ্রী– সব সামলান তাঁরা। ভোটের ডিউটিতেও যেতে হয় প্রত্যেক বছর। কিন্তু তার পরেও তাঁদের না আছে সরকারি আইন মোতাবেক বেতন-স্কেল, না আছে কোনও ভাতা বা সুবিধা। তাঁরা চান, শিক্ষা দফতরের অধীনে এনে তাঁদের সমস্ত সরকারি সুযোগ-সুবিধা দেওয়া হোক। আন্দোলনকারীদের দাবি, ২০১১ থেকে বহু বার অনুরোধ, উপরোধ চিঠিচাপাটি করেও কোনও সাড়া পাননি তাঁরা। মাইনে পর্যন্ত বাড়েনি একটা টাকাও। ভোটের আগেই প্রেস ক্লাবের সামনে অনশনে বসেন তাঁরা। সরকারি তরফে প্রতিশ্রুতি দেওয়া হয়, নির্বাচন প্রক্রিয়া শেষ হলে, জুন মাসেই তাঁদের দাবি মানা হবে। কিন্তু আজ, ছ’দিনেও মন্ত্রী এক বার অন্তত দেখা না করায় আগামী সপ্তাহে নবান্ন অভিযানের ডাক দিয়েছেন তাঁরা। দীপংকর চক্রবর্তী, ভয়েস অফ আমেরিকা, কলকাতা